Sunt oamenii vinovați că fură, că mint, că omoară; ei bine, pentru ce n’ar fi vinovați și imbecilii aceștia că poartă paltoane noi ? Cu toate astea aș dori ca rândurile mele să nu vă facă o educațiune anarhică, să nu vă revolte. întâlnind pe stradă pe cei împaltonați, ați fi în stare să le cereți socoteala asupra crimei de a purtă paltoane noi, dar de aci s’ar naște un scandal; și gardistul, uitându-se la paltoanele voastre vechi, s’ar grăbi să vă invite ... știți unde. Umiliți și rezignați să îmbrăcăm tot paltonul cel vechiu. Închiotorându-l bine, cu mâinile în buzunare, sub culoarea lui ștearsă și nedefinită, vom avea aerul unor filozofi originali ... Căci să dăm Cesarului ce e al Cezarului: paltonul vechiu a fost totdeauna haina filozofilor.